

Ako učiteľka, ktorá má prvákov takmer každý školský rok ,som si na základe vlastných skúseností zostavila pár dobrých rád pre rodičov, ktorí budú mať prváčikov:

Pár dobrých rád pre rodičov budúcich prváčikov

* veďte dieťa k samostatnosti, dbajte na to, aby si udržovalo na pracovnom stolíku poriadok
* naučte dieťa, že najprv sú povinnosti, potom sa môže ísť venovať svojim záujmom
* v čase domáceho učenia sa „obrňte“ trpezlivosťou, nekričte na dieťa, ale ani neustupujte dieťaťu
* vždy trvajte na tom, čo poviete
* nechajte, aby dieťa dokončilo danú činnosť, aktivitu
* ak vidíte, že v čase učenia je dieťa unavené, urobte si 5 minútový oddych
* nechajte dieťa, aby vám pomáhalo
* snažte sa s ním tráviť čo najviac času, venujte mu dostatočnú pozornosť: chodievajte na spoločné výlety, čítajte si spolu knižky, hrajte spoločenské hry...bude emocionálne stabilnejšie
* cvičte s ním jemnú motoriku: strihajte, kreslite, modelujte, naučte dieťa zaviazať si šnúrky na topánkach, zapínať si gombíky
* cvičte s dieťaťom jeho pozornosť, aby sa naučilo dávať pozor: miesto pozerania televízie a nevhodných filmov ponúknite dieťaťu knižku, alebo si spoločne prečítajte rozprávku na dobrú noc
* dieťa potrebuje režim a vhodnú hodinu určenú na spánok ( vyspaté dieťa je v škole pozornejšie)
* komunikujte s triednou učiteľkou
* nezabúdajte na pomôcky, ktoré treba nosiť do školy- uľahčujú výučbu
* nezabúdajte, že pomôcky na výtvarnú treba dopĺňať: lepidlo, farebný papier, výkresy
* úbor na telesnú a uterák treba sem- tam preprať a vymeniť podľa ročných období
* dieťa do školy obliekať „cibuľovito“, čo znamená, že vždy si má čo vyzliecť, ak je v triede teplo, alebo obliecť, ak je chladnejšie ( v prechodnom období)

Vážení rodičia veríme, že vašim prváčikom sa v škole bude páčiť a určite všetko spoločnými silami zvládneme!

